รายงานคณะกรรมการตรวจสอบ

คณะกรรมการ บริษัท สยามเจเนอรัลแฟคตอริ่ง จำกัด (มหาชน) ได้แต่งตั้งคณะกรรมการตรวจสอบ
โดยกำหนดวาระการดำรงตำแหน่ง
และการปฏิบัติหน้าที่ตามที่คณะกรรมการบริษัทได้มอบหมายเป็นลายลักษณ์อักษร
คณะกรรมการตรวจสอบประกอบด้วยกรรมการอิสระ จำนวน 3 ท่าน ได้แก่

1.  นายชวลิต สาลีผล ประธานกรรมการตรวจสอบ

2.  นายพินิจ วุฒิพันธุ์ กรรมการตรวจสอบ

3.  นางศุภณัฐ พงษ์เสริม กรรมการตรวจสอบ

อนึ่ง เมื่อวันที่ 19 มกราคม 2554 นายชวลิต สาลีผล ประธานกรรมการตรวจสอบ
ได้ลาออกจากการเป็นประธานกรรมการตรวจสอบ
และในที่ประชุมของคณะกรรมการบริษัทได้อนุมัติแต่งตั้งนายพินิจ วุฒิพันธุ์
ให้ดำรงตำแหน่งประธานกรรมการตรวจสอบ พร้อมแต่งตั้งนายพิพัฒน์ อินทร์พงษ์พันธุ์
ให้ดำรงตำแหน่งกรรมการตรวจสอบ เพิ่มเติม

ในระหว่างปี 2553 คณะกรรมการตรวจสอบได้จัดให้มีการประชุม รวมทั้งสิ้น 5 ครั้ง
โดยได้ประชุมร่วมกับผู้สอบบัญชี ฝ่ายบัญชี และการเงิน ผู้บริหาร เพื่อพิจารณาเรื่องต่างๆ ดังนี้

-   รายงานทางการเงิน

  พิจารณารายงานทางการเงินรายไตรมาส และประจำปี การเปิดเผยข้อมูลประกอบงบการเงิน
  และนโยบายการบัญชีที่สำคัญ
  รวมทั้งข้อสังเกตจากการตรวจสอบและสอบทานงบการเงินของผู้สอบบัญชี

  จากการปฏิบัติหน้าที่ดังกล่าวคณะกรรมการตรวจสอบมีความเห็นว่า งบการเงินของบริษัท
  สยามเจเนอรัลแฟคตอริ่ง จำกัด (มหาชน) สำหรับปีสิ้นสุด ณ. วันที่ 31 ธันวาคม 2553
  ได้จัดทำตามหลักการบัญชีที่รับรองทั่วไป มีการเปิดเผยข้อมูลอย่างเหมาะสมตามสมควร
  ซึ่งผู้สอบบัญชีได้แสดงความเห็นไว้แล้วในรายงานของผู้สอบบัญชีที่เสนอต่อคณะกรรมการบริษัทและผู้ถือหุ้น
  โดยผู้สอบบัญชีได้ปฏิบัติหน้าที่และแสดงความเห็นอย่างเป็นอิสระ

-   ระบบการควบคุมภายในและการตรวจสอบภายใน

  พิจารณาให้ความเห็นชอบแผนการตรวจสอบประจำปีของหน่วยงานตรวจสอบภายใน
  ปรับปรุงให้มีประสิทธิภาพ และเป็นปัจจุบันครอบคลุมงาน / หน่วยงานที่มีความสำคัญ
  และมีระดับความเสี่ยงสูง
  รวมทั้งได้เข้าประชุมพิจารณารายงานสรุปผลการตรวจสอบประจำปีของหน่วยงานตรวจสอบภายในของบริษัท
  เพื่อประเมินสถานะของระบบการควบคุมภายในการบริหารความเสี่ยง
  และการติดตามผลการปรับปรุงแก้ไข นอกจากนี้
  คณะกรรมการตรวจสอบได้ทำการประเมินความเพียงพอของระบบการควบคุมภายในประจำปีนำเสนอต่อคณะกรรมการบริษัท

  คณะกรรมการตรวจสอบมีความเห็นว่า
  บริษัทมีระบบการควบคุมภายในและการตรวจสอบภายในที่เพียงพอ และ เหมาะสม

-   ผู้สอบบัญชีภายนอก

  ได้พิจารณาคัดเลือกผู้สอบบัญชีของบริษัท โดยพิจารณาถึงความรู้ความสามารถ ประสบการณ์
  ความน่าเชื่อถือ และความเพียงพอของทรัพยากร
  รวมถึงผลการประเมินความเป็นอิสระและคุณภาพงานของผู้สอบบัญชีในรอบปีที่ผ่านมา
  สำหรับค่าตอบแทนผู้สอบบัญชีนั้น ได้พิจารณาถึงขอบเขตความรับผิดชอบของผู้สอบบัญชี
  อัตราค่าตอบแทนของผู้สอบบัญชี สำนักงานอื่นๆ ที่เทียบได้

  คณะกรรมการตรวจสอบได้พิจารณาคัดเลือกผู้สอบบัญชีจาก บริษัท กรินทร์ ออดิท จำกัด
  เป็นผู้สอบบัญชีของบริษัทประจำปี 2553 รวมทั้งพิจารณาค่าตอบแทนเสนอต่อคณะกรรมการบริษัท
  และนำเสนอที่ประชุมผู้ถือหุ้น เพื่อพิจารณา

  แต่งตั้งแล้ว โดยมีรายชื่อผู้สอบบัญชีดังนี้

1. นายเจษฎา หังสพฤกษ์ ผู้สอบบัญชีรับอนุญาต ทะเบียนเลขที่ 3759

2. นางสาววิมลศรี จงอุดมสมบัติ ผู้สอบบัญชีรับอนุญาต ทะเบียนเลขที่ 3899

3. นางสาวกรรณิการ์ วิภาณุรัตน์ ผู้สอบบัญชีรับอนุญาต ทะเบียนเลขที่ 7305

-   การปฏิบัติตามกฎเกณฑ์

  ได้สอบทานการปฏิบัติงานของบริษัทให้เป็นไปตามข้อกำหนดและกฎหมายที่เกี่ยวข้องกับธุรกิจของบริษัทเช่น
  พ.ร.บ. หลักทรัพย์และตลาดหลักทรัพย์ พ.ร.บ.บริษัทมหาชน กฎหมายอื่นๆ ที่เกี่ยวข้อง
  และกฎเกณฑ์ต่างๆ ของหน่วยงานที่ทำหน้าที่กำกับดูแลการปฏิบัติงานของบริษัท เป็นต้น

  คณะกรรมการตรวจสอบมีความเห็นว่า บริษัทได้มีการกำกับดูแล
  และตรวจสอบการปฏิบัติการของหน่วยงานต่างๆ
  ของบริษัทให้ปฏิบัติงานอย่างถูกต้องและเป็นไปตามข้อกำหนดและกฎเกณฑ์ที่เกี่ยวข้องแล้ว

-   รายการที่เกี่ยวโยงกัน หรืออาจมีความขัดแย้งทางผลประโยชน์

  พิจารณาการทำรายการเกี่ยวโยงกัน หรืออาจมีความขัดแย้งทางผลประโยชน์
  โดยยึดหลักความสมเหตุสมผล ความโปร่งใส การเปิดเผยข้อมูลอย่างเพียงพอ
  และประโยชน์สูงสุดของบริษัทเป็นแนวทาง

  คณะกรรมการตรวจสอบมีความเห็นว่า
  การทำรายการดังกล่าวตามที่หน่วยงานที่เกี่ยวข้องนำเสนอมีความสมเหตุสมผล
  และเป็นปกติทางธุรกิจ

คณะกรรมการตรวจสอบได้ปฏิบัติหน้าที่ด้วยความรอบคอบอย่างเป็นอิสระ
และแสดงความเห็นอย่างตรงไปตรงมา เพื่อประโยชน์สูงสุดขององค์กร
โดยไม่มีข้อจำกัดในการได้รับข้อมูล ทั้งยังได้รับการร่วมมือด้วยดีจากเจ้าหน้าที่ที่เกี่ยวข้องทุกฝ่าย
เพื่อให้เกิดความมั่นใจว่า การปฏิบัติหน้าที่ของคณะกรรมการตรวจสอบมีประสิทธิภาพ และประสิทธิผล
บรรลุตามวัตถุประสงค์ที่ได้รับมอบหมายจากคณะกรรมการบริษัท

  (นายพินิจ วุฒิพันธุ์)
  ประธานคณะกรรมการตรวจสอบ